CELEX: 
Language: el
Date: 2019-07-29 00:00:00
Title: EΚΤΕΛΕΣΤΙΚΗ ΑΠΟΦΑΣΗ (ΕΕ) …/... ΤΗΣ ΕΠΙΤΡΟΠΗΣ για την αναγνώριση του νομοθετικού και εποπτικού πλαισίου του Χονγκ Κονγκ ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας

EΚΤΕΛΕΣΤΙΚΗ ΑΠΟΦΑΣΗ (ΕΕ) …/... ΤΗΣ ΕΠΙΤΡΟΠΗΣ
            
            
               της 29.7.2019
            
            
               για την αναγνώριση του νομοθετικού και εποπτικού πλαισίου του Χονγκ Κονγκ ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας
                  1
                και ιδίως το άρθρο 5 παράγραφος 6,
            
            
               Εκτιμώντας τα ακόλουθα:
            
            
               (1)Δυνάμει του άρθρου 5 παράγραφος 6 του κανονισμού (ΕΚ) αριθ. 1060/2009 η Επιτροπή εξουσιοδοτείται να εκδώσει απόφαση ισοδυναμίας δια της οποίας αναγνωρίζει ότι το νομοθετικό και εποπτικό πλαίσιο τρίτης χώρας εξασφαλίζει ότι οι οργανισμοί αξιολόγησης πιστοληπτικής ικανότητας («ΟΑΠΙ») που είναι εγκεκριμένοι ή εγγεγραμμένοι στην εν λόγω τρίτη χώρα συμμορφώνονται προς νομικά δεσμευτικές απαιτήσεις που απορρέουν από τον εν λόγω κανονισμό και υπόκεινται σε αποτελεσματική εποπτεία και επιβολή στην εν λόγω τρίτη χώρα. 
            
            
               (2)Ο σκοπός της εν λόγω απόφασης ισοδυναμίας είναι να επιτρέψει στους ΟΑΠΙ από το Χονγκ Κονγκ, εφόσον δεν είναι συστημικά σημαντικοί για τη χρηματοπιστωτική σταθερότητα ή την ακεραιότητα των χρηματοπιστωτικών αγορών ενός ή περισσότερων κρατών μελών, να καταθέτουν αίτηση για πιστοποίηση στην Ευρωπαϊκή Αρχή Κινητών Αξιών και Αγορών («ESMA»). Η εν λόγω απόφαση ισοδυναμίας παρέχει τη δυνατότητα στην ESMA να αξιολογεί τους προαναφερόμενους ΟΑΠΙ κατά περίπτωση και να χορηγεί εξαίρεση από ορισμένες οργανωτικές απαιτήσεις για τους ΟΑΠΙ που δραστηριοποιούνται στην Ευρωπαϊκή Ένωση, συμπεριλαμβανομένης της απαίτησης φυσικής παρουσίας στην Ευρωπαϊκή Ένωση.
            
            
               (3)Για να θεωρηθεί ισοδύναμο το νομοθετικό και εποπτικό πλαίσιο τρίτης χώρας, πρέπει να πληροί τουλάχιστον τις τρεις προϋποθέσεις που ορίζονται στο άρθρο 5 παράγραφος 6 του κανονισμού (ΕΚ) αριθ. 1060/2009.
            
            
               (4)Στις 28 Απριλίου 2014, η Επιτροπή εξέδωσε την εκτελεστική απόφαση 2014/249/ΕΕ
                  2
               , σημειώνοντας ότι οι τρεις αυτές προϋποθέσεις πληρούνται και θεωρώντας το νομοθετικό και εποπτικό πλαίσιο του Χονγκ Κονγκ για τους ΟΑΠΙ ως ισοδύναμο με τις απαιτήσεις του κανονισμού (ΕΚ) αριθ. 1060/2009 που ίσχυε τότε.
            
            
               (5)Σύμφωνα με την πρώτη προϋπόθεση που ορίζεται στο άρθρο 5 παράγραφος 6 του κανονισμού (ΕΚ) αριθ. 1060/2009, οι οργανισμοί αξιολόγησης πιστοληπτικής ικανότητας σε τρίτη χώρα πρέπει να υπόκεινται σε έγκριση ή εγγραφή και πρέπει να υπόκεινται επίσης σε αποτελεσματική εποπτεία και επιβολή του νόμου σε συνεχή βάση. Το νομοθετικό και εποπτικό πλαίσιο του Χονγκ Κονγκ ορίζει ότι οι ΟΑΠΙ και οι αναλυτές τους, που παρέχουν υπηρεσίες αξιολόγησης πιστοληπτικής ικανότητας στο Χονγκ Κονγκ, πρέπει να διαθέτουν άδεια για την παροχή υπηρεσιών αξιολόγησης πιστοληπτικής ικανότητας και υπόκεινται σε εποπτεία από την Επιτροπή Κεφαλαιαγοράς (Securities and Futures Commission — SFC) του Χονγκ Κονγκ. Το νομοθετικό και εποπτικό πλαίσιο του Χονγκ Κονγκ παρέχει στην SFC ευρύ φάσμα εξουσιών, που της επιτρέπουν να διερευνά κατά πόσον οι ΟΑΠΙ συμμορφώνονται προς τις υποχρεώσεις τους βάσει του νόμου. Η SFC μπορεί να υποχρεώσει τα πρόσωπα, ρυθμιζόμενα και μη, να προσκομίσουν πληροφορίες και έγγραφα σχετικά με την έρευνα, μεταξύ άλλων και καταγραφές εμπορικών συναλλαγών, καταγραφές τραπεζικών συναλλαγών, αρχεία τηλεφωνικών συνδιαλέξεων, αρχεία διαδικτυακών επικοινωνιών και πληροφορίες σχετικές με τους πραγματικούς δικαιούχους. Η εξουσία αυτή ισχύει τόσο για τα πρόσωπα που αποτελούν αντικείμενο της έρευνας όσο και για τα οποία η SFC έχει εύλογη αιτία να πιστεύει ότι διαθέτουν πληροφορίες σχετικές με την έρευνα. Επιπλέον, όταν υπάρχει φόβος καταστροφής ή αφαίρεσης αποδεικτικών στοιχείων, φυγής των υπόπτων ή άλλες ανησυχίες, η SFC διαθέτει την εξουσία να έχει πρόσβαση στις ιδιωτικές εγκαταστάσεις των προσώπων, ρυθμιζόμενων και μη, μετά την έκδοση εντάλματος σύλληψης από δικαστική αρχή. Επιπλέον, η SFC διαθέτει πλήρες φάσμα εξουσιών προκειμένου να κινεί ποινικές, αστικές, διοικητικές και άλλες διαδικασίες. Σε αυτές συγκαταλέγεται η διοικητική εξουσία επιβολής πειθαρχικών κυρώσεων κατά προσώπων που έχουν λάβει άδεια ή έχουν εγγραφεί στην SFC, επιβολής περιορισμών στα πρόσωπα που έχουν λάβει άδεια ή έχουν εγγραφεί όσον αφορά τις επιχειρηματικές τους δραστηριότητες, ανάκλησης ή αναστολής της άδειας ή της εγγραφής ενός αδειοδοτημένου ή εγγεγραμμένου προσώπου και επιβολής επίπληξης, υποχρεώσεων ή προστίμου στα αδειοδοτημένα ή εγγεγραμμένα πρόσωπα. Η SFC έχει την εξουσία να προσφεύγει στο αρμόδιο δικαστήριο για αγωγές παράλειψης ή διορθωτικές εντολές. Η SFC διενεργεί, πέραν των επιτόπιων επιθεωρήσεων, εξωτερική εποπτεία μέσω της από κοινού σύζευξης των ενεργειών της με τους ΟΑΠΙ που έχουν λάβει άδεια, ώστε να κατανοήσει τα επιχειρηματικά τους μοντέλα και σχέδια, καθώς και τους κινδύνους που ενέχουν οι δραστηριότητες αυτές, με σκοπό τον προσδιορισμό και την εκτίμηση των κινδύνων που προκύπτουν από τις επιχειρηματικές τους δραστηριότητες. Οι πληροφορίες σχετικά με τους ΟΑΠΙ που έχουν λάβει άδεια συλλέγονται μέσω φακέλων που υποβάλλονται στη SFC, συμπεριλαμβανομένων των ετήσιων ελεγμένων λογαριασμών και των ετήσιων εκθέσεων ελέγχου αλλά όχι μόνον περιοριζόμενων σε αυτούς. Η SFC δίνει συνέχεια στις καταγγελίες και παραβάσεις που καταγγέλλονται από τους ίδιους τους οργανισμούς. Στη συμφωνία συνεργασίας που έχει συναφθεί μεταξύ της ESMA και της SFC προβλέπεται ανταλλαγή πληροφοριών σχετικά με τα μέτρα επιβολής και εποπτείας που λαμβάνονται κατά των ΟΑΠΙ οι οποίοι αναπτύσσουν δραστηριότητες σε διασυνοριακή βάση.
            
            
               (6)Σύμφωνα με τη δεύτερη προϋπόθεση που ορίζεται στο άρθρο 5 παράγραφος 6 του κανονισμού (ΕΚ) αριθ. 1060/2009, οι ΟΑΠΙ σε τρίτη χώρα πρέπει να υπόκεινται σε νομικά δεσμευτικούς κανόνες οι οποίοι είναι ισοδύναμοι με τους κανόνες που θεσπίζονται στα άρθρα 6 έως 12 του κανονισμού (ΕΚ) αριθ. 1060/2009 και στο παράρτημα I του εν λόγω κανονισμού. Το νομοθετικό και εποπτικό πλαίσιο του Χονγκ Κονγκ καθορίζει λεπτομερείς απαιτήσεις εταιρικής διακυβέρνησης. Το διοικητικό συμβούλιο και τα αρμόδια στελέχη για τις ρυθμιζόμενες δραστηριότητες φέρουν την πρωταρχική ευθύνη για τη διατήρηση των ενδεδειγμένων κανόνων δεοντολογίας και την τήρηση των κατάλληλων διαδικασιών από τον ΟΑΠΙ. Οι οργανισμοί αξιολόγησης της πιστοληπτικής ικανότητας πρέπει να έχουν δύο αρμόδια στελέχη, που αμφότερα πρέπει να εγκρίνονται από τη SFC, και τουλάχιστον ένα εξ αυτών πρέπει να είναι εκτελεστικό διοικητικό στέλεχος βάσει του SFO. Έχουν προβλεφθεί εκτενείς διατάξεις σχετικά με τις συγκρούσεις συμφερόντων, την απαίτηση να εντοπίζουν οι ΟΑΠΙ και να εξαλείφουν ή να διαχειρίζονται τις συγκρούσεις συμφερόντων, και να είναι οργανωμένοι κατά τρόπο που να διασφαλίζει ότι το επιχειρηματικό συμφέρον τους δεν μειώνει την ανεξαρτησία και την ακρίβεια των αξιολογήσεών τους πιστοληπτικής ικανότητας, καθώς και οργανωτικές απαιτήσεις, συμπεριλαμβανομένης της εξωτερικής ανάθεσης, της τήρησης αρχείων και της εμπιστευτικότητας. Όσον αφορά τις οργανωτικές απαιτήσεις, οι ΟΑΠΙ πρέπει να πληρούν απαιτήσεις όπως αυτές που αφορούν τις πολιτικές και τις διαδικασίες για τη διασφάλιση της συμμόρφωσης με τις υποχρεώσεις εκ του νόμου, καθώς και μόνιμη και αποτελεσματική λειτουργία συμμόρφωσης. Οι ΟΑΠΙ οφείλουν επίσης να δημιουργήσουν λειτουργία επανεξέτασης, αρμόδια για την περιοδική επανεξέταση των μεθόδων και των μοντέλων αξιολογήσεων πιστοληπτικής ικανότητας, όπως και των σημαντικών αλλαγών τους. Το νομοθετικό και εποπτικό πλαίσιο του Χονγκ Κονγκ περιέχει ευρύ φάσμα απαιτήσεων γνωστοποίησης, όπως τη δημοσιοποίηση των αξιολογήσεων και τις ετήσιες δημόσιες κοινοποιήσεις σχετικά με τη βαθμολόγηση και τις επικουρικές δραστηριότητες. Συνεπώς, το νομοθετικό και εποπτικό πλαίσιο του Χονγκ Κονγκ θεωρείται ισοδύναμο με τον κανονισμό για τους ΟΑΠΙ όσον αφορά τη διαχείριση των περιπτώσεων σύγκρουσης συμφερόντων, τις οργανωτικές απαιτήσεις, την ποιότητα των αξιολογήσεων και των μεθόδων αξιολόγησης, την κοινοποίηση των αξιολογήσεων της πιστοληπτικής ικανότητας και τη γενική και τακτική κοινοποίηση των δραστηριοτήτων αξιολόγησης της πιστοληπτικής ικανότητας. Κατά συνέπεια, αναμένεται να παρέχει ισοδύναμη προστασία από άποψη ακεραιότητας, διαφάνειας, χρηστής διακυβέρνησης των ΟΑΠΙ και αξιοπιστίας των δραστηριοτήτων αξιολόγησης της πιστοληπτικής ικανότητας.
            
            
               (7)Σύμφωνα με την τρίτη προϋπόθεση που ορίζεται στο άρθρο 5 παράγραφος 6 του κανονισμού (ΕΚ) αριθ. 1060/2009, το κανονιστικό καθεστώς τρίτης χώρας πρέπει να εμποδίζει την επέμβαση εποπτικών ή άλλων δημόσιων αρχών της τρίτης χώρας στο περιεχόμενο και στις μεθόδους των αξιολογήσεων της πιστοληπτικής ικανότητας. Δεν υπάρχει νομική διάταξη που να εξουσιοδοτεί τη SFC ή οποιαδήποτε άλλη δημόσια αρχή να επηρεάζει το περιεχόμενο ή τις μεθόδους των αξιολογήσεων πιστοληπτικής ικανότητας.
            
            
               (8)Το νομοθετικό και εποπτικό πλαίσιο του Χονγκ Κονγκ εξακολουθεί να πληροί τις τρεις προϋποθέσεις που προβλέπονταν αρχικά στο άρθρο 5 παράγραφος 6 του κανονισμού (ΕΚ) αριθ. 1060/2009. Ωστόσο, ο κανονισμός (ΕΕ) αριθ. 462/2013 του Ευρωπαϊκού Κοινοβουλίου και του Συμβουλίου
                  3
                εισήγαγε πρόσθετες απαιτήσεις για τους ΟΑΠΙ που είναι εγγεγραμμένοι στην Ένωση, με αποτέλεσμα να καταστεί αυστηρότερο το νομικό και εποπτικό καθεστώς για τους εν λόγω ΟΑΠΙ. Αυτές οι πρόσθετες απαιτήσεις περιλαμβάνουν νομικά δεσμευτικούς κανόνες για τους ΟΑΠΙ όσον αφορά τις προοπτικές αξιολόγησης, τη διαχείριση συγκρούσεων συμφερόντων, τις απαιτήσεις εμπιστευτικότητας, την ποιότητα των μεθοδολογιών αξιολόγησης, καθώς και την παρουσίαση και κοινοποίηση των αξιολογήσεων πιστοληπτικής ικανότητας. 
            
            
               (9)Σύμφωνα με το άρθρο 2 δεύτερο εδάφιο περίπτωση 1) στοιχείο β) του κανονισμού (ΕΕ) αριθ. 462/2013, οι πρόσθετες απαιτήσεις ισχύουν για τους σκοπούς της αξιολόγησης της ισοδυναμίας των νομικών και εποπτικών πλαισίων τρίτων χωρών από την 1η Ιουνίου 2018. 
            
            
               (10)Στο πλαίσιο αυτό, στις 13 Ιουλίου 2017, η Επιτροπή ζήτησε τη συμβουλή της ESMA σχετικά με την ισοδυναμία του νομοθετικού και εποπτικού πλαισίου του Χονγκ Κονγκ, μεταξύ άλλων, με τις πρόσθετες αυτές απαιτήσεις που θεσπίστηκαν με τον κανονισμό (ΕΕ) αριθ. 462/2013 και την απόφασή της σχετικά με το ουσιώδες τυχόν διαφορών. 
            
            
               (11)Στην τεχνική συμβουλή της, που δημοσιεύθηκε στις 17 Νοεμβρίου 2017, η ESMA ανέφερε ότι το νομοθετικό και εποπτικό πλαίσιο του Χονγκ Κονγκ σχετικά με τους ΟΑΠΙ περιλαμβάνει επαρκείς διατάξεις που να μπορούν να ανταποκριθούν στους στόχους των πρόσθετων απαιτήσεων που θέσπισε ο κανονισμός (ΕΕ) αριθ. 462/2013.
            
         
         
            
               (12)Ο κανονισμός (ΕΕ) αριθ. 462/2013 εισάγει, ως σημείο κγ), έναν ορισμό της προοπτικής αξιολόγησης στο άρθρο 3 παράγραφος 1 του κανονισμού (ΕΚ) αριθ. 1060/2009, ο οποίος πλέον επεκτείνει ορισμένες απαιτήσεις που ισχύουν για τις αξιολογήσεις πιστοληπτικής ικανότητας στις προοπτικές αξιολόγησης. Παρότι το νομοθετικό και εποπτικό πλαίσιο του Χονγκ Κονγκ δεν αναγνωρίζει ρητά τις προοπτικές αξιολόγησης ως χωριστό και διακριτό στοιχείο από την αξιολόγηση πιστοληπτικής ικανότητας, η SFC αναμένει, λαμβάνοντας υπόψη την ευρύτητα του όρου «αξιολόγηση πιστοληπτικής ικανότητας» στο νομοθετικό και εποπτικό πλαίσιο του Χονγκ Κονγκ, ότι η παραγωγή προοπτικών αξιολόγησης θα ανταποκρίνεται σε όλες τις ίδιες απαιτήσεις για τις αξιολογήσεις πιστοληπτικής ικανότητας.
            
            
               (13)Προκειμένου να ενισχυθεί η αντίληψη περί ανεξαρτησίας των οργανισμών αξιολόγησης πιστοληπτικής ικανότητας έναντι των αξιολογούμενων οντοτήτων, ο κανονισμός (ΕΕ) αριθ. 462/2013 επεκτείνει στο άρθρο 6 παράγραφος 4 και στα άρθρα 6α και 6β του κανονισμού (ΕΚ) αριθ. 1060/2009 τους κανόνες σχετικά με τις συγκρούσεις συμφερόντων στις συγκρούσεις συμφερόντων που προκαλούνται στις περιπτώσεις μετόχων ή μελών που κατέχουν σημαντική θέση εντός του ΟΑΠΙ. Το νομοθετικό και εποπτικό πλαίσιο του Χονγκ Κονγκ απαιτεί από τους ΟΑΠΙ να θεσπίζουν κατάλληλες και αποτελεσματικές ρυθμίσεις για την πρόληψη, τον εντοπισμό και την εξάλειψη ή τη διαχείριση και την κοινοποίηση των συγκρούσεων συμφερόντων, και να διασφαλίζουν ότι δεν επηρεάζονται από επαγγελματικές σχέσεις. Αν και στη νομοθεσία του Χονγκ Κονγκ δεν υπάρχει ρητή αναφορά στους μετόχους, εάν υπάρχει δυνητικά σύγκρουση συμφερόντων, τότε απαγορεύεται στους ΟΑΠΙ να εκτελέσουν τη συγκεκριμένη επιχειρηματική δραστηριότητα.
            
            
               (14)Ο κανονισμός (ΕΕ) αριθ. 462/2013 εισάγει νέες διατάξεις για να διασφαλιστεί ότι οι εμπιστευτικές πληροφορίες χρησιμοποιούνται μόνο για σκοπούς που σχετίζονται με δραστηριότητες αξιολόγησης πιστοληπτικής ικανότητας και προστατεύονται από απάτη, κλοπή ή κατάχρηση. Για τον σκοπό αυτό, το άρθρο 10 παράγραφος 2α του κανονισμού (ΕΚ) αριθ. 1060/2009 απαιτεί από τους ΟΑΠΙ να αντιμετωπίζουν όλες τις αξιολογήσεις πιστοληπτικής ικανότητας, τις προοπτικές αξιολόγησης και τις σχετικές πληροφορίες ως εμπιστευτικές πληροφορίες  μέχρις ότου κοινοποιηθούν στο κοινό. Θεσπίζοντας λεπτομερείς απαιτήσεις, το νομοθετικό και εποπτικό πλαίσιο του Χονγκ Κονγκ απαιτεί από τους ΟΑΠΙ να υιοθετούν διαδικασίες και μηχανισμούς για την προστασία των εμπιστευτικών πληροφοριών που αφορούν τους εκδότες. Εφαρμόζεται επομένως αξιόπιστο πλαίσιο για την προστασία κατά της κατάχρησης εμπιστευτικών πληροφοριών.
            
            
               (15)Ο κανονισμός (ΕΕ) αριθ. 462/2013 αποσκοπεί στην αύξηση του επιπέδου διαφάνειας και ποιότητας των μεθοδολογιών αξιολόγησης. Εισάγει στο παράρτημα Ι ενότητα Δ υποενότητα Ι παράγραφος 3 του κανονισμού (ΕΚ) αριθ. 1060/2009 υποχρέωση για τους ΟΑΠΙ να παρέχουν στην αξιολογούμενη οντότητα δυνατότητα να επισημαίνει τυχόν αντικειμενικά λάθη πριν από τη δημοσίευση της αξιολόγησης πιστοληπτικής ικανότητας ή της προοπτικής αξιολόγησης. Καθώς το νομοθετικό και εποπτικό πλαίσιο του Χονγκ Κονγκ δίνει μεγαλύτερη προτεραιότητα στη γνωστοποίηση της αξιολόγησης στην αγορά χωρίς καθυστέρηση, δεν περιλαμβάνει αυστηρή απαίτηση προς τους ΟΑΠΙ να ενημερώνουν την αξιολογούμενη οντότητα για την αξιολόγηση πιστοληπτικής ικανότητας πριν από τη δημοσίευσή της. Αντίθετα, οι ΟΑΠΙ οφείλουν μόνο να ενημερώνουν την αξιολογούμενη οντότητα για τις πληροφορίες ζωτικής σημασίας και τις βασικές εκτιμήσεις στις οποίες θα βασιστεί μια αξιολόγηση όταν αυτό είναι εφικτό και σκόπιμο.
            
            
               (16)Ο κανονισμός (ΕΕ) αριθ. 462/2013 εισάγει διασφαλίσεις στο άρθρο 8 παράγραφος 5α, παράγραφος 6 περιπτώσεις αα) και αβ) και παράγραφος 7 του κανονισμού (ΕΚ) αριθ. 1060/2009 προκειμένου να διασφαλιστεί ότι οποιαδήποτε τροποποίηση των μεθοδολογιών αξιολόγησης δεν θα έχει ως αποτέλεσμα λιγότερο αυστηρές μεθοδολογίες. Το νομοθετικό και εποπτικό πλαίσιο του Χονγκ Κονγκ απαιτεί από τους ΟΑΠΙ να κοινοποιούν πλήρως και δημοσίως κάθε ουσιώδη τροποποίηση στις μεθοδολογίες τους. Επιπλέον, απαιτεί από τους ΟΑΠΙ, όταν αυτό είναι εφικτό και σκόπιμο, να κοινοποιούν τις εν λόγω ουσιώδεις τροποποιήσεις προτού οι τελευταίες τεθούν σε ισχύ. Σε περίπτωση οποιασδήποτε αλλαγής στις μεθοδολογίες, τα πρότυπα ή τις βασικές παραδοχές αξιολόγησης που χρησιμοποιούνται για την εκπόνηση των αξιολογήσεων πιστοληπτικής ικανότητας, απαιτείται από τους ΟΑΠΙ να κοινοποιούν αμέσως το πιθανό εύρος των αξιολογήσεων πιστοληπτικής ικανότητας που ενδέχεται να επηρεαστούν χρησιμοποιώντας τα αυτά μέσα επικοινωνίας με τα χρησιμοποιηθέντα για τη διανομή των θιγόμενων αξιολογήσεων πιστοληπτικής ικανότητας.
            
            
               (17)Ο κανονισμός (ΕΕ) αριθ. 462/2013 ενισχύει τις απαιτήσεις σχετικά με την παρουσίαση και κοινοποίηση των αξιολογήσεων πιστοληπτικής ικανότητας. Σύμφωνα με το άρθρο 8 παράγραφος 2 και το παράρτημα Ι ενότητα Δ υποενότητα Ι παράγραφος 2α του κανονισμού (ΕΚ) αριθ. 1060/2009, οι ΟΑΠΙ συνοδεύουν την κοινοποίηση των μεθοδολογιών, των προτύπων και των βασικών παραδοχών αξιολόγησης με σαφείς και ευχερώς κατανοητές κατευθυντήριες γραμμές, που επεξηγούν τις παραδοχές, τις παραμέτρους, τα όρια και τις αβεβαιότητες που περιβάλλουν τα πρότυπα και τις μεθόδους αξιολόγησης που εφαρμόζονται σε αυτού του είδους τις αξιολογήσεις πιστοληπτικής ικανότητας. Το νομοθετικό και εποπτικό πλαίσιο του Χονγκ Κονγκ περιλαμβάνει απαιτήσεις που διασφαλίζουν ότι οι ΟΑΠΙ παρέχουν επαρκείς κατευθυντήριες γραμμές για την κατανόηση των αξιολογήσεων πιστοληπτικής ικανότητας από τους χρήστες τους. Το πλαίσιο περιλαμβάνει επίσης απαίτηση περί παροχής ανά εξάμηνο στην εποπτική αρχή πληροφοριών σχετικά με τις επιχειρηματικές τους δραστηριότητες.
            
            
               (18)Προκειμένου να ενισχυθεί ο ανταγωνισμός και να περιοριστούν οι πιθανότητες σύγκρουσης συμφερόντων στον τομέα των ΟΑΠΙ, ο κανονισμός (ΕΕ) αριθ. 462/2013 θεσπίζει μια απαίτηση στο παράρτημα Ι ενότητα Ε υποενότητα ΙΙ του κανονισμού (ΕΚ) αριθ. 1060/2009, σύμφωνα με την οποία η αμοιβή που χρεώνει ο ΟΑΠΙ για την παροχή υπηρεσιών αξιολόγησης πιστοληπτικής ικανότητας και βοηθητικών υπηρεσιών θα πρέπει να μην εισάγει διακρίσεις και να βασίζεται στο πραγματικό κόστος. Ο κανονισμός απαιτεί από τους ΟΑΠΙ να κοινοποιούν ορισμένες χρηματοοικονομικές πληροφορίες. Το νομοθετικό και εποπτικό πλαίσιο του Χονγκ Κονγκ απαιτεί από τους ΟΑΠΙ να τηρούν αρχεία των επιχειρηματικών δραστηριοτήτων τους σύμφωνα με όλες τις νομικές υποχρεώσεις για καθορισμένο χρονικό διάστημα, να κοινοποιούν δημοσίως τη γενική φύση των συναφών με την αμοιβή ρυθμίσεών τους με τις αξιολογούμενες οντότητες και να αναφέρουν το συνολικό εισόδημα που προκύπτει από την παροχή υπηρεσιών αξιολόγησης πιστοληπτικής ικανότητας. Το πλαίσιο εξουσιοδοτεί την εποπτική αρχή να ζητά τις εν λόγω πληροφορίες. Όσον αφορά τα μέτρα για την προστασία των πελατών και τη διασφάλιση της δίκαιης μεταχείρισής τους, προβλέπεται γενική απαίτηση για τη δίκαιη μεταχείριση των πελατών.
            
            
               (19)Κατά την αξιολόγηση του κανονιστικού καθεστώτος τρίτης χώρας, η Επιτροπή έχει ως οδηγό την αρχή της αναλογικότητας και μια προσέγγιση με βάση τον κίνδυνο. Λαμβανομένων υπόψη των παραγόντων που εξετάστηκαν από κοινού και της τεχνικής συμβουλής της ESMA, το νομοθετικό και εποπτικό πλαίσιο του Χονγκ Κονγκ για τους ΟΑΠΙ πληροί τις προϋποθέσεις που προβλέπονται στο άρθρο 5 παράγραφος 6 δεύτερο εδάφιο του κανονισμού (ΕΚ) αριθ. 1060/2009 και θα πρέπει να συνεχίσει να θεωρείται ισοδύναμο με το νομοθετικό και εποπτικό πλαίσιο που καθιερώθηκε με τον εν λόγω κανονισμό.
            
            
               (20)Για λόγους ασφάλειας δικαίου, θα πρέπει να εκδοθεί νέα εκτελεστική απόφαση και, ως εκ τούτου, η εκτελεστική απόφαση 2014/249/ΕΕ θα πρέπει να καταργηθεί.
            
            
               (21)Η Επιτροπή, συνεπικουρούμενη από την ESMA, θα πρέπει να συνεχίσει να παρακολουθεί τακτικά την εξέλιξη των νομοθετικών και εποπτικών ρυθμίσεων που ισχύουν για τους ΟΑΠΙ, τις εξελίξεις στην αγορά και την αποτελεσματικότητα της εποπτικής συνεργασίας στους τομείς της παρακολούθησης και της επιβολής στο Χονγκ Κονγκ με γνώμονα τη διασφάλιση της διαρκούς συμμόρφωσης.
            
            
               (22)Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Για τους σκοπούς του άρθρου 5 του κανονισμού (ΕΚ) αριθ. 1060/2009, το νομοθετικό και εποπτικό πλαίσιο του Χονγκ Κονγκ για τους οργανισμούς αξιολόγησης της πιστοληπτικής ικανότητας θεωρείται ισοδύναμο προς τις απαιτήσεις του κανονισμού (ΕΚ) αριθ. 1060/2009.
            
            
               Άρθρο 2
            
            
               Η εκτελεστική απόφαση 2014/249/ΕΕ καταργείται.
            
            
               Άρθρο 3
            
            
               Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Βρυξέλλες, 29.7.2019
            
            
               
                     Για την Επιτροπή
               
            
         
         
            
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 302 της 17.11.2009, σ. 1
               
               
                  
                     (2)
                  
                        Εκτελεστική απόφαση 2014/249/ΕΕ της Επιτροπής, της 28ης Απριλίου 2014, για την αναγνώριση του νομοθετικού και εποπτικού πλαισίου του Χονγκ Κονγκ ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας (ΕΕ L 132 της 3.5.2014, σ. 76).
               
               
                  
                     (3)
                  
                        Κανονισμός (ΕΕ) αριθ. 462/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την τροποποίηση του κανονισμού (ΕΚ) αριθ. 1060/2009 για τους οργανισμούς αξιολόγησης πιστοληπτικής ικανότητας (ΕΕ L 146 της 31.5.2013, σ. 1).